NOTĂ INFORMATIVĂ  
privind necesitatea elaborării proiectului de Ordin pentru aprobarea Instrucțiunii privind modalitatea, condițiile și procedura de organizare și desfășurare a consultării pieței în vederea pregătirii achiziției publice

|  |
| --- |
| **Denumirea autorului și, după caz, a participanților la elaborarea proiectului** |
| Ministerul Finanțelor |
| **Condițiile ce au impus elaborarea proiectului de act normativ și finalitățile urmărite** |
| Noile prevederi adoptate la data de 26 iulie 2018 de către Parlamentul Republicii Moldova prin Legea nr.169/2018, pentru modificarea și completarea Legii nr. 131/2015 privind achizițiile publice, impun necesitatea elaborării Instrucțiunii privind modalitatea, condițiile și procedura de organizare și desfășurare a consultării pieței în vederea pregătirii achiziției publice (în continuare, Instrucțiuni).  Proiectul de ordin reglementează mecanismul de organizare și desfășurare a consultării pieței în vederea pregătirii achiziției publice de către autoritatea contractantă. |
| **Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Actul normativ nu are drept scop armonizarea legislației naționale cu legislația Uniunii Europene. |
| **Principalele prevederi ale proiectului și evidențierea elementelor noi** |
| Proiectul Instrucțiunii prevede dreptul autorității contractante de a organiza și desfășura consultări de piață în cazul în care se dorește achiziționarea unor produse/servicii/lucrări cu grad sporit de complexitate tehnică, financiară sau contractuală, ori din domenii cu un progres tehnologic rapid. Subiecții implicați în procesul de organizare și desfășurare a consultării pieței sunt autoritățile contractante și operatorii economici. Autoritatea contractantă organizează consultări de piață cu scopul de obține informații privind perceperea caracteristicilor, specificațiilor și a altor detalii tehnice a unor bunuri/servicii/lucrări ce urmează a fi achiziționate. Procedura de organizare și desfășurare a consultărilor de piață se inițiază de către autoritatea contractantă prin elaborarea documentației aferente procesului de consultare a pieței, și anume:  1. Pregătirea informației privind obiectul achiziției, constrângerile desfășurării consultărilor de piață și alte aspecte ce caracterizează procesul de desfășurare;  2. Anunțul privind consultarea pieței;  3. Raportul privind consultarea pieței.  Proiectul de Instrucțiune detaliază conținutul și conceptul documentației, care urmează a fi utilizată în cadrul procesului de consultare a pieței. În vederea asigurării principiului transparenței, Anunțul și Raportul privind consultarea pieței urmează a fi publicate în Buletinul achizițiilor publice. |
| **Fundamentarea economico-financiară** |
| Implementarea proiectului respectiv nu necesită alocarea unor mijloace financiare suplimentare din bugetul de stat. |
| **Modul de încorporare a actului în cadrul normativ în vigoare** |
| Prezentul proiect este elaborat în contextul noilor modificări legislative, conform art.38 alin. (4) din Legea nr.131/2015 privind achizițiile publice. |
| **Avizarea și consultarea publică a proiectului** |
| În scopul respectării prevederilor Legii nr.239/2008 privind transparența în procesul decizional, proiectul Ordinului ministrului Finanțelor pentru aprobarea Instrucțiunii cu privire la modalitatea, condițiile și procedura de organizare și desfășurare a consultării pieței, a fost plasat repetat pe pagina web oficială a Ministerului Finanțelor [www.mf.gov.md](http://www.mf.gov.md), în compartimentul „Transparența decizională”, la rubrica „Procesul decizional”, precum și pe portalul [www.particip.gov.md](http://www.particip.gov.md).  Proiectul se remite spre avizare Agenției Naționale pentru Soluționarea Contestațiilor, Agenției Achiziții Publice, Consiliului Concurenței, Ministerului Justiției, Banca Națională a Moldovei, IP Centrul de Tehnologii Informaționale în Finanțe, Centrul Național Anticorupție. |

**MINISTRU Ion CHICU**